قیبریس پروبلمینه قالیجی حلّ اوچون حیاتا کئچیریلن مذاکیره‌لرین یئنی‌دن باشلاماسی‌نین اوزرین‌دن تام بیر ایل کئچدی.
15 می 2015-جی ایلده یئنی‌دن باشلایان مذاکیره پروسه‌سی‌نین بیرینجی ایلدؤنومونده طرف‌لر اورتاق بیر آچیقلاما ائتدی.
قوزئی قیبریس تورک جمهوریتی‌نین پرزیدنتی مصطفی آکینجی و گونئی قیبریس روم رهبرلیگی لیدری نیکوس آناستاسیادیس، یازیلی اولا‌راق ائتدیک‌لری آچیقلاما‌لاریندا، بیر دفعه داها حلّ اولان اینانجلارینی تصدیق ائتدیلر.
آچیقلامایا گؤره، هله ده بعضی چتین‌لیک‌لر و فرق‌لی‌لیک‌لر اولسا دا لیدرلر گلینن نقطه‌دن ممنون.
آغیر بیر مذاکیره ایلی اولدوغونا دقت چکن لیدرلر، بو چتین موضوعلارین عهده‌سین‌دن گلمه قونوسوندا قرارلی اولدوق‌لارینی وورغولادی‌لار.
لیدرلر آچیقلاما‌لاریندا بیر-بیرلری‌نین حساس‌لیق‌لاری‌نین و حقوق‌لارینا دقت گؤستره‌رک، قازان-قازان قایداسینا اساس‌لانان بیر حلّ چاتماغی آماچلادیق‌لاری‌نی وورغولادی‌لار.
آچیقلامادا ایکی لیدر بو ایفاده‌لره یئر وئردی:
"عادل و قالیجی بیر حلّین یالنیز قیبریسه باریش و ریفاه گتیرمکله قالمایاجاغی، عینی زاماندا بؤلگه‌ده ده ثابت‌لیک و امکداش‌لیق آدینا یاخشی بیر اؤرنک اولاجاغینا اولان اینانجیمیزی دا بیر دفعه داها تکرارلاماق ایستییریک. 2016-جی ایلین ایچینده قالیجی بیر حلّ چاتما هدفیمیز اوچون اؤنوموزدکی آیلاردا تلاشلاریمیزی گوجلن‌دیرمک قرارلی اولدوغوموزون دا وورغولاماق ایستییریک. "
قیبریس مذاکیره‌لری، 8 اوکتوبر 2014 تاریخینده روم لیدر آناستاسیادیسین ماسا‌دان چکیلمه‌سی ایله کسیلمه‌یه معروض قالمیشدی.
بیرلشمیش میللت‌لر تشکیلاتی‌نین باش کاتیبی‌نین قیبریس اؤزل موشاویری اسپن بارت اید‌-ین واسیطچی‌لیگینده دانیشیق‌لار، 15 می 2015 تاریخینده یئنی‌دن باشلامیشدی.
